[pic] | EUROOPA ÜHENDUSTE KOMISJON |

Brüssel 31.10.2006

KOM(2006) 656 lõplik

Ettepanek:

NÕUKOGU OTSUS

Kagu-Euroopa stabiilsuspakti erikoordinaatori määramise kohta

(komisjoni esitatud)

SELETUSKIRI

Kagu-Euroopa stabiilsuspakt (edaspidi „stabiilsuspakt”) on regionaalpoliitika raamistik, mille rahvusvaheline ühendus lõi 10. juunil 1999. aastal Kölnis, et toetada kõnealuse piirkonna riike nende püüetes edendada rahu, demokraatiat, inimõiguste austamist ja majanduslikku jõukust ning saavutada kogu piirkonnas stabiilsus. Stabiilsuspakti lõikes 13 nähakse ette, et stabiilsuspaktil peab olema erikoordinaator, kelle Euroopa Liit määrab pärast konsulteerimist Euroopa Julgeoleku- ja Koostööorganisatsiooni (OSCE) eesistuja ja teiste stabiilsuspaktis osalejatega ning kelle kinnitab OSCE eesistuja.

Lisaks nõukogu 22. mai 2000. aasta määrusele (EÜ) nr 1080/2000, mis käsitleb toetust ÜRO ajutisele missioonile Kosovos (UNMIK), kõrge esindaja büroole Bosnias ja Hertsegoviinas (OHR) ning Kagu-Euroopa stabiilsuspaktile, määrab nõukogu igal aastal komisjoni ettepaneku põhjal stabiilsuspakti erikoordinaatori.

Seetõttu tehakse nõukogule ettepanek võtta enne 31. detsembrit 2006 vastu erikoordinaatori määramist käsitlev otsus, mida kohaldatakse 1. jaanuarist 2007 kuni 31. detsembrini 2007.

Komisjon on konsulteerinud OSCE eesistuja ja teiste stabiilsuspaktis osalejatega ning teeb nõukogule ettepaneku määrata uuesti stabiilsuspakti erikoordinaatoriks dr Erhard Busek. Erikoordinaatori volitused jäävad samaks, kui need, mis on sätestatud nõukogu 12. detsembri 2005. aasta otsuses (EÜ) nr 2005/912 Kagu-Euroopa stabiilsuspakti erikoordinaatori määramise kohta 2006. aastaks. Vastavalt 30. mail 2006 Belgradis toimunud stabiilsuspakti piirkondliku foorumi järeldustele, millega kiideti heaks piirkondlikule vastutusele ülemineku kava, ning vastavalt nõukogu 12. juuni 2006. aasta järeldustele peab volitustes olema erilist rõhku pandud kokkulepitud piirkondlikule vastutusele üleminekule ja vajalikele seostele Kagu-Euroopa koostööprotsessiga.

Ettepanek:

NÕUKOGU OTSUS

Kagu-Euroopa stabiilsuspakti erikoordinaatori määramise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 22. mai 2000. aasta määrust (EÜ) nr 1080/2000, mis käsitleb toetust ÜRO ajutisele missioonile Kosovos (UNMIK), kõrge esindaja büroole Bosnias ja Hertsegoviinas (OHR) ning Kagu-Euroopa stabiilsuspaktile,[1] eriti selle artiklit 1a,

võttes arvesse komisjoni ettepanekut[2]

ning arvestades järgmist:

(1) 10. juunil 1999 leppisid Euroopa Liidu liikmesriikide välisministrid ja Euroopa Ühenduste Komisjon koos teiste Kagu-Euroopa stabiilsuspaktis osalejatega kokku Kagu-Euroopa stabiilsuspakti (edaspidi „stabiilsuspakt") loomises.

(2) Nõukogu määruse (EÜ) nr 1080/2000 artikliga 1a nähakse ette stabiilsuspakti erikoordinaatori määramine igal aastal.

(3) Koos määramisega on vaja kehtestada erikoordinaatori volitused. Kogemus on näidanud, et nõukogu 12. detsembri 2005. aasta otsuses (EÜ) nr 2005/912 (Kagu-Euroopa stabiilsuspakti erikoordinaatori määramise kohta 2006. aastaks)[3] sätestatud volitused on asjakohased. Vastavalt 30. mail 2006 Belgradis toimunud stabiilsuspakti piirkondliku foorumi järeldustele, millega kiideti heaks piirkondlikule vastutusele ülemineku kava, ning vastavalt nõukogu 12. juuni 2006. aasta järeldustele peab volitustes olema erilist rõhku pandud nõuetele, mida sellise ülemineku suhtes kohaldatakse.

(4) On asjakohane kehtestada selged vastutussuhted ning kooskõlastamis- ja aruandlusjuhised,

ON TEINUD JÄRGMISE OTSUSE:

Artikkel 1

Käesolevaga määratakse dr Erhard Busek Kagu-Euroopa stabiilsuspakti erikoordinaatoriks.

Artikkel 2

Erikoordinaator täidab 10. juuni 1999. aastal koostatud stabiilsuspakti punktis 13 osutatud ülesandeid.

Artikkel 3

Artiklis 2 nimetatud eesmärgi saavutamiseks peab erikoordinaator:

(a) aitama kaasa stabiilsuspakti eesmärkide saavutamisele sellistes üksikutes riikides ja riikidevahelistes suhetes, kus stabiilsuspakt annab lisaväärtust;

(b) juhatama Kagu-Euroopa piirkondliku foorumi tegevust;

(c) hoidma tihedat kontakti kõikide stabiilsuspaktis osalevate ja seda toetavate riikide, organisatsioonide ja institutsioonidega ning asjaomaste piirkondlike algatusrühmade ja organisatsioonidega, et edendada piirkondlikku koostööd ja suurendada piirkondlikku vastutust;

(d) tegema tihedat koostööd kõikide Euroopa Liidu ja selle liikmesriikide institutsioonidega, et edendada Euroopa Liidu rolli stabiilsuspaktis vastavalt selle punktidele 18, 19 ja 20 ning tagada stabiilsuspakti ning stabiliseerimis- ja assotsieerimisprotsessi raames tehtavate toimingute vastastikune täiendavus;

(e) kohtuma korrapäraselt ja vajaduse korral kollektiivselt töörühmade juhtidega, et tagada üldine strateegiline koordineerimine ja kanda hoolt Kagu-Euroopa piirkondliku foorumi tegevuse ja selle dokumentidega seotud sekretariaaditeenuste eest;

(f) võtma oma töös aluseks eelnevalt stabiilsuspaktis osalejatega nõu pidades kokkulepitud nimekirja, mis sisaldab 2007. aastal rakendatavaid esmatähtsaid meetmeid, ning kohandama stabiilsuspakti töömeetodeid ja struktuure piirkondlikule vastutusele ülemineku vajadustest lähtuvalt, tagades järjepidevuse ja ressursside tõhusa kasutamise;

(g) toetama piirkondlikule vastutusele ülemineku rakendamist kooskõlas 30. mai 2006. aasta piirkondliku foorumi järeldustega ning tegema selleks tihedat koostööd Kagu-Euroopa koostööprotsessi ja selle määratud peasekretäriga; erilist tähelepanu tuleb pöörata piirkondliku koostöönõukogu ja piirkondliku koostöö sekretariaadi loomisele ning stabiilsuspakti erinevate töörühmade ja algatuste koordineerimisele.

Artikkel 4

Erikoordinaator sõlmib komisjoniga rahastamislepingu.

Artikkel 5

Erikoordinaatori tegevus kooskõlastatakse ÜVJP kõrge esindajana tegutseva nõukogu peasekretäri, nõukogu eesistujariigi ja komisjoni tegevusega, eelkõige mitteametliku nõuandekomitee raames. Kohapeal säilitatakse tihedad sidemed nõukogu eesistujariigi, komisjoni, liikmesriikide missioonijuhtide, Euroopa Liidu eriesindajate, kõrge esindaja bürooga Bosnias ja Hertsegoviinas ning ÜRO tsiviilhaldusega Kosovos.

Artikkel 6

Erikoordinaator annab vajaduse korral aru kas nõukogule või komisjonile. Erikoordinaator teavitab oma tegevusest korrapäraselt Euroopa Parlamenti.

Artikkel 7

Käesolev otsus jõustub järgmisel päeval pärast selle avaldamist Euroopa Liidu Teatajas.

Määrust kohaldatakse alates 1. jaanuarist 2007 kuni 31. detsembrini 2007.

Brüssel,

Nõukogu nimel

eesistuja

[1] ELT L 122, 24.5.2000, lk 27. Määrust on muudetud nõukogu 27. novembri 2003. aasta määrusega (EÜ) nr 2098/2003 (ELT L 316, 29.11.2003, lk 1).

[2] ELT C […] […], lk. […]

[3] ELT L 331, 17.12.2005, lk 32.